Игор Северянин
Христо Ботев

Превод от руски: Петър Велчев, 2008

chitanka.info

Христо Ботев[0]

Шуми и шепне Дунав ден след ден

как там, по пътя към земите немски,

с атака дръзка корабът „Радецки“

от храбрите момци бе хванат в плен.

Кой в този пътник тъй обикновен

би разпознал борец, в чиято детска

душа гори бунтовническа треска?

Криле развей, певецо вдъхновен!

Потеглил от румънските полета,

смелчакът Христо Ботев, вожд на чета,

при Козлодуй се спусна да мъсти.

От турски орди обкръжен в Балкана,

край Враца поразен от смъртна рана,

той викна на смъртта: „Обезсмърти!“

25 декември 1933

[0] Сонетът е написан при второто посещение на Игор Северянин у нас през 1933 г. Включен е в стихосбирката му „Медальони“, издадена през следващата година в Белград. В тази книга, съдържаща сто сонета-характеристики на изтъкнати творци на литературата и изкуството от цял свят, Христо Ботев е представен наред с писатели като Шекспир, Пушкин, Гогол, Достоевски, Чехов, Блок, Маяковски, Ахматова, Хофман, Балзак, Верлен, Мопасан, Метерлинк, музиканти като Бетховен, Верди, Григ, Римски-Корсаков и др. Сонетът „Христо Ботев“ излиза за първи път в превод на български в сп. „Листопад“ през 1934 г. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.